## La Generalitat avança en la reconstrucció del pont col·lapsat de la CV-33 a Torrent amb una inversió de 12,5 milions d’euros

*** Martínez Mus visita la zona per a supervisar els treballs de reconstrucció del viaducte sobre el barranc de Poio col·lapsat per la riuada
* La Generalitat treballa per a restablir la normalitat en una de les carreteres més importants de l’Horta Sud després de recuperar la circulació parcial**

El conseller de Medi Ambient, Infraestructures i Territori, Vicente Martínez Mus, ha visitat la CV-33 en el terme municipal de Torrent per a supervisar els treballs de reconstrucció del nou pont sobre el barranc de Poio, “una obra essencial que permetrà restablir la normalitat en una de les carreteres més importants de l’Horta Sud”. Per a la seua execució, la Generalitat ha destinat una inversió de 12,5 milions d’euros.

Durant la visita a les obres, Martínez Mus ha destacat que “si el 2024 va ser l’any de les obres provisionals en les carreteres de la xarxa autonòmica afectades per les inundacions, el 2025 serà l’any en què culminen les obres de reconstrucció. El nostre objectiu és que les carreteres retornen al seu estat anterior al 29 d’octubre”.

En este sentit, el conseller ha subratllat que s’ha avançat de manera significativa en els treballs emmarcats en el pla ‘Recuperem València’ i, “tres mesos després de les inundacions, ja progressen les primeres actuacions per a instal·lar el nou pont de la CV-33 després de finalitzar la demolició de l’anterior”. Este pas crucial permetrà recuperar la mobilitat que es va vore interrompuda per la riuada i connectar de nou Torrent i l’Horta Sud amb la ciutat de València.

Així mateix, Martínez Mus ha ressaltat que la Conselleria està actuant amb “diligència i rapidesa” per a dur a terme les obres d’emergència necessàries per a reparar els danys patits en les carreteres.

Quant als treballs en la CV-33, Martínez Mus ha recordat que es van iniciar l’1 de novembre amb la retirada d’obstacles i l’execució de camins i rampes d’accés a la zona.  
El 12 de novembre, es va obrir de manera provisional al trànsit amb un carril en cada sentit i el 23 de desembre es va habilitar l’accés a Picanya.

El conseller ha reafirmat compromís del Consell amb la recuperació i millora de les infraestructures afectades, assegurant que “continuarem treballant sense descans per a recuperar per als ciutadans la seguretat i la mobilitat en les infraestructures afectades”.

**Danys en les infraestructures**

Les inundacions del passat mes d’octubre van causar el col·lapse de l’estrep del pont en la CV-33 en direcció a València, la qual cosa va provocar el trencament complet de l’estructura i va afectar els fonaments dels pilars.

Les obres en la CV-33 han inclòs el reforç dels fonaments del pont mitjançant injeccions de formigó per a garantir la seguretat de l’estructura. A més, s’ha dut a terme la neteja de la via, la retirada de vehicles, s’han restaurat els sistemes de seguretat i senyalització, i s’ha adequat l’estructura per al seu correcte funcionament.

Fecha: 06/02/2025